হিরো আলম গ্রেফতার

সিবিএন ডেস্ক

দেশের আলোচিত কন্টেন্ট ক্রিয়েটর আশরাফুল আলম ওরফে হিরো আলমকে গ্রেপ্তার করেছে পুলিশ। শনিবার (১৫ নভেম্বর) দুপুরে স্ত্রী রিয়া মনির দায়ের করা মামলায় তাকে রাজধানীর হাতিরঝিল থানা পুলিশ আটক করে।

এর আগে রিয়া মনি হিরো আলম ও আহসান হাবিব সেলিমের বিরুদ্ধে হত্যাচেষ্টা, মারধর ও ভয়ভীতি প্রদর্শনসহ একাধিক অভিযোগ এনে হাতিরঝিল থানায় মামলা করেন। ওই মামলায় আসামিদের বিরুদ্ধে গ্রেপ্তারি পরোয়ানা জারি হওয়ায় আজ তাকে গ্রেপ্তার করা হয়।

বাদীপক্ষের আইনজীবী জিয়াউর রহমান চৌধুরী বলেন, আসামিরা জামিনের শর্ত ভঙ্গ করেছেন। তারা ঠিকমতো আদালতে হাজিরা দিচ্ছিলেন না। এ কারণে আমরা জামিন বাতিলের আবেদন করি। শুনানি শেষে আদালত তাদের জামিন বাতিল করে গ্রেপ্তারি পরোয়ানা জারি করেন।

মামলার অভিযোগে বলা হয়েছে—সম্প্রতি হিরো আলম ও তার স্ত্রী রিয়ার মধ্যে মনোমালিন্য দেখা দেয়। পরে হিরো আলম স্ত্রীকে তালাক দিয়ে বাসা থেকে বের করে দেন।

গত ২১ জুন মীমাংসার উদ্দেশ্যে হাতিরঝিল এলাকার একটি বাসায় উভয় পক্ষকে ডাকা হয়। অভিযোগ অনুযায়ী, সেখানে হিরো আলমসহ ১০–১২ জন অজ্ঞাত ব্যক্তি রিয়া মনি ও তার পরিবারের সদস্যদের গালিগালাজ করেন এবং পরবর্তীতে তারা বাদীর বর্তমান বাসায় প্রবেশ করে কাঠের লাঠি দিয়ে মারধর করেন। এতে তার শরীরে জখম হয়। সেই সঙ্গে তার গলায় থাকা দেড় ভরি স্বর্ণের চেইন চুরি করা হয় বলেও মামলায় অভিযোগ করা হয়েছে।

ঘটনার পর ২৩ জুন রিয়া মনি হাতিরঝিল থানায় মামলাটি দায়ের করেন। আদালতের নির্দেশে জামিন বাতিল হওয়ায় আজ হিরো আলমকে গ্রেপ্তার করা হলো।

ঘটনাটি সামাজিক যোগাযোগমাধ্যমে নতুন করে আলোচনা সৃষ্টি করেছে।