চাঁদা দাবির অভিযোগে জামায়াত নেতা বহিষ্কার

নানা কেলেঙ্কারির দায়ে সাময়িক বরখাস্ত হওয়া ফেনী আলিয়া কামিল মাদরাসার অধ্যক্ষ মাওলানা মাহমুদুল হাসানকে মামলা থেকে অব্যাহতি দেওয়ার আশ্বাসে জামায়াতের রুকন জাকির হোসেনের বিরুদ্ধে চাঁদা দাবির অভিযোগ উঠেছে। সোমবার (১০ ফেব্রুয়ারি) সন্ধ্যায় জেলা জামায়াতের প্রচার ও মিডিয়া সম্পাদক আ.ন.ম. আব্দুর রহিম স্বাক্ষরিত এক বিজ্ঞপ্তিতে তাকে সংগঠন থেকে বহিষ্কার করা হয়েছে।

এর আগে গত রোববার (৯ ফেব্রুয়ারি) রাতে জাকিরের তিন লাখ টাকার চাঁদা দাবির ২ মিনিট ২৭ সেকেন্ডের একটি কল রেকর্ড সামাজিক যোগাযোগমাধ্যমে ছড়িয়ে পড়ে। তারপর থেকে জেলাজুড়ে চলছে নানা আলোচনা-সমালোচনা।

জানা গেছে, ফেনীতে ‘পরিচ্ছন্ন’ রাজনীতির জন্য বাহ্যিকভাবে জামায়াতে ইসলামীর দীর্ঘদিনের সুনাম রয়েছে। তবে এবার জাকির হোসেন মিয়া নামে জামায়াতের এই রুকনের অনৈতিক কর্মকাণ্ডে সেই খ্যাতিতে ছেদ পড়েছে। ইতোপূর্বে ফেনী জামায়াতের কোনো নেতাকর্মীকে বাস-সিএনজি স্ট্যান্ড ইজারা নিয়ে চাঁদা আদায়ে সংশ্লিষ্টতা না পেলেও এবারই ব্যতিক্রম চিত্র দেখা গেছে।

অভিযোগ রয়েছে, জামায়াতের রুকন জাকির হোসেন ফেনী শহর শ্রমিক ফেডারেশনের সহ-সভাপতির পদ ব্যবহার করে শহরের বিভিন্ন পরিবহন স্ট্যান্ড থেকে টাকা হাতিয়ে নিয়েছেন। সাম্প্রতিক সময়ে সদর হাসপাতাল মোড়ের সিএনজি স্ট্যান্ড ঘিরে ৭০ হাজার ও মহিপাল স্ট্যান্ড থেকে ১ লাখ টাকা নেন তিনি।

এছাড়াও জাকির মুক্তিযোদ্ধার সন্তান না হয়েও ‘মুক্তিযোদ্ধা সন্তান কমান্ড’ নামে একটি সংগঠনের অর্থ সম্পাদকের দায়িত্ব পালন করছেন বলে অভিযোগ উঠেছে। তবে এ সংগঠনটি কেন্দ্র থেকে অনুমোদিত কি না তা নিশ্চিত হওয়া যায়নি।

জেলা ছাত্রদলের সহ-সভাপতি ইউনুছ রুবেল বলেন, ‘গত ১৪ আগস্ট রাতে আমার এক বন্ধু কুমিল্লা থেকে এসে ফেনীর একটি হোটেলে রাত্রিযাপনের জন্য অবস্থান করছিলেন। সেদিন মধ্যরাতে জাকির আকস্মিক হোটেলে গিয়ে তার কাছ থেকে মোবাইল, নগদ অর্থ, মোটরসাইকেলসহ গুরুত্বপূর্ণ জিনিসপত্র ছিনিয়ে নেন। পরে এ বিষয়ে ফেনী মডেল থানায় একটি সাধারণ ডায়েরিও করা হয়েছিল।’

অভিযোগ প্রসঙ্গে জানতে চাইলে জামায়াত নেতা জাকির হোসেন বলেন, ‘একটি গোষ্ঠী পরিকল্পিতভাবে আমার বিরুদ্ধে ষড়যন্ত্র শুরু করেছে। এসব কিছুর সঙ্গে আমার সংশ্লিষ্টতা নেই। আপনি হয় তো ভুল শুনেছেন। আমি এই ধরনের কিছু কখনো শুনিনি বা জানিওনা।’

এ ব্যাপারে জেলা জামায়াতের আমির মাওলানা মুফতি আবদুল হান্নান বলেন, ‘তার (জাকির) বিরুদ্ধে নানা অভিযোগ রয়েছে। বিষয়টি গুরুত্ব দিয়েই সংগঠন থেকে তাকে বহিষ্কার করা হয়েছে।’

সংগঠনের প্রথা ভেঙে এমন কার্যক্রম প্রসঙ্গে জানতে চাইলে তিনি বলেন, ‘বিষয়টি মাথায় রেখেই অভিযোগগুলো গুরুত্ব দিয়ে দেখা হয়েছে। এ ধরনের কার্যকলাপ কোনোভাবেই সমর্থনের সুযোগ নেই। আর যেন এমন কিছু না হয় সেজন্যই বহিষ্কারের সিদ্ধান্ত নেওয়া হয়েছে।’

প্রসঙ্গত, এর আগে ফেনী আলিয়া কামিল মাদরাসার অধ্যক্ষ মাওলানা মাহমুদুল হাসানের কাছে চাঁদা দাবির অভিযোগে বৈষম্যবিরোধী ছাত্র আন্দোলন ফেনীর কথিত সমন্বয়ক ওমর ফারুক শুভকে গ্রেপ্তার করে পুলিশ। বর্তমানে তিনি কারাগারে রয়েছেন।

-টিডিসি