২৯তম বিসিএস প্রশাসন ক্যাডার সার্ভিসের সভাপতি তারিক হাসান, সম্পাদক আলাওল কবির

সিবিএন ডেস্ক:
জনপ্রশাসন মন্ত্রণালয়ের উপসচিব তারিক হাসানকে সভাপতি এবং ডাক, টেলিযোগাযোগ ও তথ্যপ্রযুক্তি উপদেষ্টার একান্ত সচিব র. হ. ম. আলাওল কবিরকে সাধারণ সম্পাদক নির্বাচিত করে ২৯তম বিসিএস (প্রশাসন) ক্যাডার সার্ভিসের ২৩ সদস্যবিশিষ্ট কার্যনির্বাহী কমিটি ঘোষণা করা হয়েছে।

আজ বুধবার দুপুরে ২৯তম বিসিএসের (প্রশাসন) দ্বিবার্ষিক কার্যনির্বাহী কমিটি ঘোষণা করা হয়।

কমিটিতে সহসভাপতি-১ নির্বাচিত হয়েছেন অভ্যন্তরীণ সম্পদ বিভাগের সচিব ও জাতীয় রাজস্ব বোর্ডের চেয়ারম্যানের একান্ত সচিব মো. নাজমুল ইসলাম সরকার। সহসভাপতি-২ নির্বাচিত হয়েছেন পুলিশ সংস্কার কমিশন প্রধান মহোদয়ের একান্ত সচিব আ. স. ম. জামশেদ খোন্দকার। স্থানীয় সরকার বিভাগের উপসচিব ড. আশফিকুন নাহার সহসভাপতি-৩ নির্বাচিত হয়েছেন। এ ছাড়া মো. ইকবাল হোসেন কোষাধ্যক্ষ এবং মো. সিরাজুল ইসলাম দপ্তর সম্পাদক নির্বাচিত হয়েছেন।

সদ্য নির্বাচিত সভাপতি তারিক হাসান তাঁর প্রতিক্রিয়ায় বলেন, ‘ব্যাচের জন্য যুগোপযোগী গঠনতন্ত্র প্রণয়ন, সকল সদস্যকে ডেটাবেইস প্রস্তুত এবং সদস্যদের গুণগত উৎকর্ষ সাধনের লক্ষ্যে প্রয়োজনীয় পদক্ষেপ নেব, যা যুগের চাহিদা মেটাতে সক্ষম হবে। এ ছাড়া আন্তক্যাডার সৌহার্দ্যপূর্ণ সম্পর্ক বাড়িয়ে জনকল্যাণমুখী বিভিন্ন উদ্যোগ গ্রহণ করা হবে।’

উল্লেখ্য, গত ২৪ ডিসেম্বর ২৯তম বিসিএস (প্রশাসন) ক্যাডার সার্ভিসের পূর্ণাঙ্গ কমিটি গঠনের লক্ষ্যে ১৫ সদস্যের আহ্বায়ক কমিটি গঠন করা হয়। এই কমিটি সুষ্ঠুভাবে ২৯তম বিসিএস প্রশাসন ক্যাডার সার্ভিসের নির্বাচন অনুষ্ঠানের লক্ষ্যে মো. রাশেদুল হককে প্রধান নির্বাচন কমিশনার এবং আমিনুল ইসলাম ও সোহানা নাসরিনকে নির্বাচন কমিশনার করে নির্বাচন কমিশন ঘোষণা করে। আজ সেই কমিশন গণতান্ত্রিক পদ্ধতিতে নির্বাচন অনুষ্ঠানের মাধ্যমে ২৩ সদস্যের কার্যনির্বাহী কমিটি ঘোষণা করে।